b'\n_START_ARTICLE_\nBisbat de W\xc5\x82oc\xc5\x82awek\n_START_SECTION_\nTerritori\n_START_PARAGRAPH_\nLa di\xc3\xb2cesi compr\xc3\xa8n la part sud-oriental del voivodat de  Cui\xc3\xa0via-Pomer\xc3\xa0nia, la part oriental del voivodat de la Gran Pol\xc3\xb2nia i la part occidental del voivodat de \xc5\x81\xc3\xb3d\xc5\xba._NEWLINE_La seu episcopal \xc3\xa9s la ciutat de W\xc5\x82oc\xc5\x82awek, on es troba la catedral de l\'Assumpci\xc3\xb3 de Maria Verge._NEWLINE_El territori s\'est\xc3\xa9n sobre 8.824\xc2\xa0km\xc2\xb2, i est\xc3\xa0 dividit en 232 parr\xc3\xb2quies, agrupades en 32 decanats.\n_START_SECTION_\nHist\xc3\xb2ria\n_START_PARAGRAPH_\nLa di\xc3\xb2cesi de W\xc5\x82oc\xc5\x82awek va ser erigida el 996. Des de l\'any 1000 \xc3\xa9s sufrag\xc3\xa0nia de l\'arquebisbat de Gniezno._NEWLINE_Des del segle XII tamb\xc3\xa9 va ser coneguda com a "di\xc3\xb2cesi de Cui\xc3\xa0via i Pomer\xc3\xa0nia"._NEWLINE_El 16 d\'agost de 1569 s\'institu\xc3\xad el seminari dioces\xc3\xa0, d\'acord amb els decrets del Concili de Trento._NEWLINE_Des del 30 de juny de 1818, per efecte de la butlla del Papa Pius VII assum\xc3\xad el nom de di\xc3\xb2cesi de Cui\xc3\xa0via-Kalisz i esdevingu\xc3\xa9 sufrag\xc3\xa0nia de l\'arquebisbat de Vars\xc3\xb2via. La resid\xc3\xa8ncia dels bisbes es trobava a Kalisz._NEWLINE_Durant l\'ocupaci\xc3\xb3 alemanya de Pol\xc3\xb2nia, el bisbe auxiliar Micha\xc5\x82 Kozal va ser internat al camp de concentraci\xc3\xb3 de Dachau, morint durant la detenci\xc3\xb3. Va ser beatificat el 1987._NEWLINE_El 28 d\'octubre de 1925, en virtut de la butlla Vixdum Poloniae unitas del Papa Pius XI, assum\xc3\xad el nom actual i torn\xc3\xa0 a ser sufrag\xc3\xa0nia de Gniezno._NEWLINE_El 25 de mar\xc3\xa7 de 1992, despr\xc3\xa9s de la reorganitzaci\xc3\xb3 de les di\xc3\xb2cesis poloneses realitzada pel Papa Joan Pau II mitjan\xc3\xa7ant la butlla Totus tuus Poloniae populus, cedint una porci\xc3\xb3 del seu territori per erigir el bisbat de Kalisz._NEWLINE_El 2004 es consagr\xc3\xa0 com a bas\xc3\xadlica del santuari mari\xc3\xa0 de Liche\xc5\x84 Stary.'